Юлиян Надь

**Юлиян Надь** (*6. януар 1957—†26. април 1989), писатель и новинар.

## Биоґрафия
Юлиян Надь ше народзел 6. януара 1957. року у Руским Керестуре. Оцец Юлин и мац Мария родз. Гербут. Юлиян мал два шестри, Ясмину и Славку. Основну школу и ґимназию закончел у Руским Керестуре. Студиї литератури Юлиян Надь почал на Универзитету у Приштини, преходзел на студиї до Беоґраду та вец до Скопя. Дипломовал Историю литератури югославянских народох на Филолоґийним факултету у Скопю 1985. року.

Од 1986. року робел як новинар у НВУ Руске слово (1988. року робел кратше у редакциї часопису *Шветлосц* алє ше врацел до редакциї новинох). У медзичаше ушорйовал и *Литературне слово*.

## Литературна робота

Юлияна Надь од малючка интересовала литература, обявйовал у *Пионирскей заградки*, потим у *Литературним слове*, *Шветлосци* и *Народним календаре*, а паралелно и на сербским язику у часописох *Поља*, *Књижевна реч* и *Градина*. Заступени є у антолоґиї малей прози Штефана Гудака *Крижни драги* хтору видало НВУ Руске слово 1990. року. Обявени му два самостойни кнїжки *Польове страшидло*, 1985. року и, посмертно, вишла му кнїжка *Валалски венцар* 1994. року, обидва у виданю НВУ Руске слово.

Мож повесц же Юлиян Надь найвиразнєйши автор таковалней етнофантастики на руским язику, и же охабел тирваци шлїд у рускей литертури.

Його дїла були инспирация за драмски представи и литратуру младшей ґенерациї. Його дїло, а то нє лєм проза, алє и ученє других як ше рецитує, у тим бул медзи найлєпшима у жеми, специфичне новинарство и ту розбиванє форми, народни язик хтори одкривал зоз жажду єдного Пушкина, интервюи, запровадзованє вязох медзи розличнима моделами култури и медзи рускима прирезанима коренями, його єдинствени идеї, та и заблуди, заинтересованосц за нєзвичайне, його супериорне шейтанє над гранїцу там дзе вирастала, а вец силовне злучованє до свойого, без хторого нїяк нє могол - вше будзе стац як цошка єдинствене, самородне и нєповторлїве.

Написал емотивни стихи ориґинално под насловом *Писня Руснака* на хтори композитор Михайло Бодянец написал музику. Композиция дожила вельки успих, окреме у часох после контроверзней шмерци Юлияна Надя, и велї ю и нєшка тримаю за нєурядову гимну Руснацох у Войводини. Познєйше наслов тей композициї пременєни на *Мой валал Руски Керестур*.

Юлиян Надь погинул 26. априла 1989. року у транспортним нєщесцу з ище двома приятелями. Поховани є у Руским Керестуре.

## Ґалерия

Julijan Nadj 6. 01. 1957 - 26. 04. 1989 A.jpg|alt=Юлиян Надь|Юлиян Надь, матурска фотоґрафия у ґимназиї
Julijan Nadj, 11. 15.2003.jpg|alt=Представнїки Дружтва за руски язик, литературу и културу на гробе Юлияна Надя|Представнїки Дружтва за руски язик, литературу и културу на гробе Юлияна Надя у Руским Керестуре, 15. новембер 2003.


## Литература
* Юлиян Тамаш: *Юлиян Надь, руски принц цмоти*, *Литературне слово*, май ч. 5/1989. рок
* Звонимир Няради: *Животиньски, пребарз животиньски,* Юлиян Надь: *Валалски венцар,* вибрани твори. НВУ Руске слово, Нови Сад 1994. б. 193.
* Любомир Сопка: *Мистичносц як преокупация,* НВУ Руске слово, 11. новембер 1983. рок
* Юлиян Тамаш: *Валалска фантастика,* *Шветлосц* ч. 2/1984. рок
* Nad', Iuliian. See Literature: Vojvodina, P. R. Magocsi  and Ivan Pop: Encyclopedia of Rusyn History and Culture, University of Toronto, 2005, , p. 344.

## Вонкашнї вязи
* ''JULIJAN NADJ, rusinski James Dean,'' Ютюб, канал Маковчань, 22. юлий 2016.
* ''Мой валал Руски Керестуре (Писня Руснака)'' - Ютюб, канал Маковчань, 17. юлий 2009. Юлиян Надь автор стихох тей композициї.

## Референци


Катеґория:Руснаци у Сербиї
Катеґория:Керестурци
Катеґория:Писателє
Катеґория:Новинаре
Катеґория:Дїяче у култури
Катеґория:6. януар
Катеґория:Народзени 1957
Катеґория:26. април
Катеґория:Умарли 1989